Covid en terug skool toe: Help jou kind aanpas - Jou Gesin | Solidariteit WêreldJou Gesin | Solidariteit Wêreld
Tuis › Artikels › Covid en terug skool toe: Help jou kind aanpas
Covid en terug skool toe: Help jou kind aanpas
Ons kinders begin geleidelik terug te keer skool toe, ondanks die gevaar van Covid-19 wat steeds groei. Dit kan erge vrees by beide kinders en ouers laat ontstaan oor die kinders se gesondheid en veiligheid.
Skole kan kinders so ver moontlik veilig hou deur hulle redelike fisiese afstande te laat hou en die beste sanitêre praktyke te toe te pas, maar daar sal waarskynlik steeds vrese by ouers en kinders wees. Daar is egter heelwat wat jy as ouer kan doen om jou kinders se fisiese en emosionele gesondheid te versterk terwyl hulle hul akademiese pligte begin voortsit.
Eerstens, maak seker hulle dra ’n masker. “Indien jou kind dit kan verdra om ’n masker te dra, moet jy wel seker maak dat hy of sy skool toe gaan met een,” sê dr. Dyan Hes, ’n pediater in New York. Verder beveel sy aan dat kinders ook met ontsmettingsdoekies toegerus word. Sodoende kan hulle hulself asook hulle lessenaars skoon en virusvry hou.
Vrese kan ook emosionele stres veroorsaak. Dit is reeds moeilik om ’n nuwe skooljaar te begin en dit is nog moeiliker tydens ’n pandemie. Unicef, die VN se kinderorganisasie, beveel aan dat jy ’n openhartige gesprek met jou kinders hê oor hulle kommer om hulle sodoende gerus te stel. Beklemtoon ook dat dit nie onnatuurlik is om senuagtig oor so iets te voel nie. Wees eerlik oor die aanpassings, byvoorbeeld om beskermende drag soos maskers te dra. Sover dit kinders se fisiese afstand van hul maats en onderwysers betref, help hulle om aan nuwe maniere te dink om in verbinding te bly.
Dit is daarom ook baie belangrik dat jy deur jou voorbeeld lei, want kinders leer by die volwassenes om hulle oor optrede. Deur self die gewoontes te vestig om gereeld hande te was, mense wat nies en hoes te vermy, en om snesies weg te gooi nadat jy dit gebruik het, sal die kleintjies makliker nuwe roetines aanleer.
Terselfdertyd moet jy hul simptome dophou. Die lys van simptome brei voortdurend uit en dit is belangrik dat ouers op hoogte hiervan bly en dit daagliks by hul kinders nagaan. Hoes, koors, koue rillings, kortasemigheid, moeilike asemhaling, spier- of liggaamspyne, seer keel, skielike verlies van smaak of reuk, diarree, loopneus, hoof- en maagpyn, moegheid, naarheid en/of vomering is die algemeenste simptome waarmee Covid-19 geassosieer word. Laat jou kind toets indien hy of sy sulke of ander skielike simptome begin ervaar.
Indien jou kind siek is, moet jy hom of haar eerder by die huis laat bly. Dit is beste praktyk selfs in ’n normale jaar en dit is nou veral van groot belang. Hes sê baie van die Covid-19-simptome kan ook gewone griepsimptome wees en daarom is dit beter dat jou kind by die huis bly indien enige van hierdie simptome opgemerk word.
Laat hulle ook hul klere uittrek sodra hulle by die huis kom. Laat hulle reeds by die deur uittrek en was al hulle klere so goed moontlik. Laat hulle ook eers hul skoene buite los.
Moedig hulle ook aan om buite te speel. ’n Klomp kinder-geestesgesondheidskenners meen dat ná die inperking, met die heropening van skole, daar ’n groter klem op die sosiale en emosionele welstand van kinders behoort te wees.
Speel leer kinders om hul emosies te beheer, kweek ’n sin vir identiteit en ontwikkel belangrike sosiale vaardighede. Om buite te speel en leer moet aangemoedig word waar die geriewe beskikbaar is.